Id-droga tisraqlek ħajtek, flusek, l-imħabbiet u d-dinjità tiegħek – l-Arċisqof
knisja.mt/ritratti L-Arċisqof Charles Scicluna saħaq li d-droga tisraq il-ħajja, il-flus, l-imħabbiet u d-dinjità tal-persuna. "Rikreazzjoni tfisser "tibni mill-ġdid" imma d-droga tkissrek" Fiċ-ċerimonja ta' gradwazzjoni organizzata minn Caritas Malta lbieraħ filgħaxija, Mons. Scicluna appella lis-soċjetà biex tagħmel kull ma tista' biex ma tiżdiedx il-problema imma titnaqqas. Irrefera għall-"messaġġi importanti tad-Direttur tal-Caritas Anthony Gatt fosthom li wieħed ikun qed iqarraq meta jgħid li xi tip ta' droga tissejjaħ rikreattiva". Aqra: "Wasal biex jittaqqab quddiem ommu; talabha maħfra" Mons. Scicluna spjega li recreation tfisser li terġa' tibnik mill-ġdid. Insista li m'hemm xejn rikreattiv f'xi ħaġa li tkissrek. "Liż-żgħażagħ ma rriduhomx mejtin b'overdose" Saħaq li liż-żgħażagħ ma rriduhomx mejtin bl-overdose imma ħajjin igawdu l-ħajja. Sostna li fis-soċjetà qed tiżdied kultura fejn ħadd ma jieħu responsabbiltà tal-aġir tiegħu. L-Arċisqof fisser kif meta żar iċ-Ċentru Terapewtiku impressjona ruħu bil-fatt li m'hemmx il-kelma kastig, imma l-kelma konsegwenza. Temm jgħid li dawn iż-żgħażagħ qed jifhmu li l-vuċi tal-imħabba tgħinhom jaċċettaw il-konsegwenzi tal-għażliet tagħhom u b'hekk jiġu mħarrġa jagħmlu l-għażliet tajba u jgawdu l-konsegwenzi tal-istess għażliet. "Fil-persuna ta' George Vella hemm sinjal kbir ta' tama" L-Arċisqof irringrazzja lill-President George Vella tal-preżenza tiegħu u rrimarkalu li l-persuna tiegħu hi sinjal kbir ta' tama, "għax f'dak kollu li jsir, anke mill-Knisja, hemm bżonn is-sapport ta' kulħadd". Stqarr li Dr Vella għandu rwol importanti ħafna fis-soċjetà hekk kif fil-ħidma tiegħu fost il-poplu, bħala tabib u bħala politiku, dejjem kienet favur il-batut u għall-ġid komuni. Irringrazzja wkoll fost l-oħrajn lill-Ministru Farrugia li l-preżenza tiegħu tfisser sinjal qawwi ta' sapport mill-Gvern, u garanzija wkoll għar-residenti, għall-familji tagħhom, li l-Knisja mhix weħidha f'dan is-servizz. Is-serata tal-bieraħ, bit-tema 'Wirt ta' Mħabba' fakkret ukoll il-50 sena mit-twaqqif ta' Caritas Malta u 30 sena mill-inawgurazzjoni taċ-Ċentru Terapewtiku ta' San Blas f'Ħaż-Żebbuġ.